J. Brocka, poslanec: (2007-12-12):
Jednoducho spôsob, akým Národná rada vaším pričinením rokuje o zmenách v dôchodkovom systéme je skôr výrazom hrubej arogancie a výsmechom nie opozície, ale tých občanov, ktorí sa pod túto petíciu podpísali. Dámy a páni, parlament je od slova parlare – rozprávať. Ja mám taký pocit, že pod vašou taktovkou sa z parlamentu stáva iná inštitúcia a jej názov by sme mali skôr odvodiť od latinského destruere, čiže asi nie parlament, ale deštrument, tak ako vládna koalícia pristupuje k niektorým zmenám, napríklad aj k zmenám v dôchodkovom systéme. Pán Kondrót vo svojom vystúpení diskutoval, myslím si, že príliš hlboko v tom zmysle, že sa vracal niekde na začiatok, kde sa asi ťažko môžeme už vrátiť, lebo my už dnes nestaviame základy dôchodkového systému, my už máme postavenú možno hrubú stavbu a je možné ju v istých ohľadoch vylepšovať, napríklad tam, kde sú veľké tepelné straty možno zatepľovať, ale nie zbúrať celý dôchodkový systém a teraz sa zamýšľať nad tým, že ako by to bolo lepšie urobiť, keby napríklad bol znovu len priebežný dôchodkový systém. Pán Kondrót, veď to je ten problém, ktorý je už desať rokov a možno aj viac u nás známy, že dôchodkový systém je najviac zraniteľný práve na nepriaznivom demografickom vývoji. Proste, systém  „pay as you go“,  ak by sa v najbližších rokoch demografická situácia nezmenila, tak by viedol k tomu, že budú stále nižšie dôchodky, teda pomer dôchodkov ku mzdám, alebo bude potrebné zvyšovať dane a odvody tých, ktorí pracujú. V diskusii, keď sme rokovali o zákone o sociálnom poistení, sa tu často opakoval jeden mýtus, a myslím, že aj pán Senko to spomenul vo svojej faktickej poznámke, že zanechali ste nám deficit v prvom pilieri. Akoby bývalá vládna koalícia zanechala vďaka vytvoreniu druhého piliera tejto vládnej koalícii deficit v prvom pilieri. Dámy a páni, to je omyl. Nie prvý pilier je zadlžený. Dôchodkový systém na Slovensku už dve desaťročia sa postupne zadlžoval až na dnešnú úroveň. Ak sme niečo zanechali súčasnej vládnej koalícii po reforme dôchodkového systému, tak to je veľmi priaznivé prostredie pre vysoký ekonomický rast s klesajúcou nezamestnanosťou a s vyššími daňovými aj odvodovými výnosmi na prefinancovanie tohto spoločného deficitu. Tohto spoločného deficitu. Táto vládna koalícia hrubo porušila práva sporiteľov. Napríklad zmenou pravidiel,  predlžením doby sporenia z desať na pätnásť rokov. Keď vyháňa zo systému – a rozumne nastaveného – desaťtisíce sporiteľov, pretože to bude práve z titulu tejto zmeny pre nich nevýhodné. Nie preto, že by sa im tam peniaze nezhodnocovali, ale že sa k nim nedostanú a už budú dôchodcovia z prvého piliera. Jednoducho, je to chaos, je to v hrubom rozpore so základnými právami týchto sporiteľov. Mňa, priznám sa, že vyrušuje alebo vyrušilo to, keď ste týmto zmenám, ktoré ste presadili, otvorenie systému druhého piliera, že ste to nazvali malou novelou a že ministerka Tomanová hovorí, že na budúci rok príde veľká novela. Prosím vás, no tak keď malou novelou vyháňate desaťtisíce, tak tou veľkou novelou máme čakať, že to budú stotisíce. Dámy a páni, Kresťanskodemokratické hnutie bude brániť práva občanov sporiteľov zdravých či invalidov, všetkých, čo zodpovedne pristupujú ku svojej budúcnosti a chcú sa v prvom rade sami postarať o svoje dôchodky sporením. A budeme ich brániť aj na Ústavnom súde. Na Slovensku sa hovorí porekadlo, že Pýcha predchádza pád. Vaše správanie aj v tomto prípade a v tomto parlamente často je výrazom pýchy a ja verím, že príde aj to druhé. Vás to v tejto chvíli pravdepodobne netrápi, ja vám na záver chcem povedať preto, že ani váš pád nebude trápiť ani mňa a verím, že ani signatárov tejto petície. Ďakujem za vašu pozornosť. (Potlesk.)